กรุงศรีดันบล็อกเชน เปิดบริการโอนเงิน
กรุงศรีชูนวัตกรรมการโอนเงินระหว่างประเทศแบบตลอดเวลา เพื่อกลุ่มลูกค้าธุรกิจ เป็นธนาคารแรกของไทยด้วยเทคโนโลยีบล็อกเชน
1 ก.ค. 2560

โพสต์ทูเดย์ - กรุงศรีชูนวัตกรรมการโอนเงินระหว่างประเทศแบบตลอดเวลา เพื่อกลุ่มลูกค้าธุรกิจ เป็นธนาคารแรกของไทยด้วยเทคโนโลยีบล็อกเชนนายฐากร ปิยะพันธ์ ประธานคณะเจ้าหน้าที่ด้านกรุงศรี คอนซูมเมอร์ และผู้บริหารสายงานดิจิทัล แบงก์กิ้งและนวัตกรรม ธนาคารกรุงศรีอยุธยา เปิดเผยว่า ขณะนี้ธนาคารได้รับอนุมัติจากธนาคารแห่งประเทศไทย (ธปท.) ในการพัฒนานวัตกรรมที่นำเทคโนโลยีใหม่ล่าสุดมาสนับสนุนการให้บริการทางการเงิน (Regulatory Sandbox) เป็นที่เรียบร้อยแล้ว ทั้งนี้ ธนาคารกรุงศรีนับเป็นธนาคารแรกของไทยที่จะนำเทคโนโลยีบล็อกเชน (Blockchain’s Interledger) มาใช้เพื่อเพิ่มศักยภาพและความรวดเร็วในการโอนเงินระหว่างประเทศแบบตลอดเวลาสำหรับภาคธุรกิจและอุตสาหกรรม  “กรุงศรีเล็งเห็นถึงความสำคัญที่จะสามารถนำมาประยุกต์ใช้เพื่อตอบโจทย์ความต้องการของลูกค้าในการโอนเงินระหว่างประเทศ ซึ่งปัจจุบันมีอัตราความต้องการเพิ่มขึ้นอย่างต่อเนื่อง และด้วยเทคโนโลยีดังกล่าวนี้จะช่วยลดทอนระยะเวลาการโอนเงินระหว่างประเทศเหลือเพียงหลักวินาทีเท่านั้น จากเดิมที่ใช้ระยะเวลาในแต่ละครั้งเป็นเวลานานถึง 2-3 วัน จะช่วยยกระดับบริการการโอนเงินระหว่างประเทศของธนาคาร และลดต้นทุนในการทำธุรกรรมการเงินทั้งของลูกค้าธนาคารและธุรกิจต้นน้ำปลายน้ำตลอดห่วงโซ่ธุรกิจ อีกทั้งยังเป็นเทคโนโลยีที่ปลอดภัยสูงสุดอีกด้วย” นายฐากร กล่าว